Foruten en kjempesprekk i budsjetteringen av byggingen ved Stortinget, måtte Stortinget også betale millioner i forsinkelsesrenter.

Det er Dagens Næringsliv som skriver at Stortinget mellom 2015 og 2017 har betalt 2,7 millioner kroner i forsinkelsesrenter fordi betalingsfrister ikke ble overholdt.

– Jeg blir litt målløs. Dette underbygger at det har vært et prosjekt nærmest uten styring, sier Rigmor Aasrud, finanspolitisk talsperson i Arbeiderpartiet til DN.

Sist uke trakk stortingsdirektør Ida Børresen seg. Da ble det kjent at forventet sluttsum for byggingen i og rundt Stortinget har økt fra 1,1 milliarder kroner til 2,3 milliarder.

Smellen har også reist tvil om Olemic Thommessens fremtid som stortingspresident.

Les også: KrF: Ikke sikkert mistillit mot stortingspresidenten er svaret

Les også: Rødt vurderer mistillit mot stortingspresidenten

Aasrud sier at de nye opplysningene er alvorlige.

– Stortingspresidenten skal orientere finanskomiteen onsdag i neste uke. Men det er ikke tilstrekkelig. Han må også redegjøre for denne saken i Stortinget. Vi må ha svar på hva slags styring han egentlig har hatt med byggeprosjektet, sier Rigmor Aasrud.